ተገቢውን  የአየር ትንበያ መረጃ ለአርሶአደሩ በማድረስ ምርትና ምርታማነትን ማሳደግ እንደሚቻል ተገለጸ
ብሄራዊ ሜትዮሮሎጂ ኤጀንሲ በኢትዮጵያ የአየር ትንበያ መረጃ አጠቃቀምን በማሻሻልና መረጃዉን ለአርሶአደሩ በወቅቱ እንዲደርስ በማድረግ በግብርና ምርትና ምርታማነት ላይ ከፍተኛ ለዉጥ ማምጣት እንደሚቻል አመለከተ፡፡የብሔራዊ ሚትዮሮሎጂ ኤጀንሲ ምክትል ዳይሬክተር አቶ ዱላ ሻንቆ እንዳሉት ካለፉት 10 አመታት ጀምሮ ወቅታዊ የግብርና ሚትዮሮሎጂ ኤጀንሲ መረጃዎችን ለግብርናው ዘርፍ ማድረስ ስለተቻለ በስራው ላይ ውጤት በማምጣት ላይ ይገኛል፡፡የግብርና ምርታማነት ማሳደግ የሚቻለው የአየር ትንበያ መረጃዎችን በሁሉም ደረጃ ከሚገኙ የግብርና ስራዎች ጋር በማቆራኘት ስንጠቀምበት በመሆኑ ይህም በስፋት እየተሰራበት እንደሚገኝ አቶ ዱላ ሻንቆ ጠቁመዋል፡፡ በትግራይ ክልል በአምስት ወረዳዎች ተተግብሮ ውጤታማ የሆነው የሚትዮሮሎጂ መረጃ ተሞክሮ በደቡብ ክልልም ለመተግበር እንዲቻል ሶስት ወረዳዎችን የመምረጥ ስራ ተስርቶ ለመተግበር ቅድመ ዝግጅት መጠናቀቁን ገልጸዋል፡፡በአገራችን ያለው የሚትዮሮሎጂ መረጃ ግንዛቤ አነስተኛ በመሆኑ በዘርፉ ላይ ጉዳት ያደረሰ መሆኑን የጠቆሙት ምክትል ዳይሬክተሩ በቀጣይም መረጃውን የማድረስ የሁሉም ባለድርሻ አካላት ስራ ሊሆን ይገባል ብለዋል፡፡ ከባለድርሻ አካላት ጋር ተሳስሮና ተቀናጅቶ መስራቱ እታች ያለውን አርሶአደር ተጠቃሚ ያደርጋልም ብለዋል፡፡
 የአየር ሁኔታ ትንበያን አስመልክቶ በአመት ሶስት ጊዜ በማድረግ ሁሉንም ባለድርሻ አካላትን በማሳተፍ ያለፈውን በመገምገምና የቀጣዩን ትንበያ የሚመለከት መረጃ በመስጠት ኤጀንሲዉ እየሰራ እንደሚገኝም ተናግረዋል፡፡ከሁሉም ባለድርሻ አካላት ጋር በቅንጅት ለመስራት እና ምርታማነትን በማሳደጉ ረገድ የስምምነት ሰነድ መፈራረሙ የሚኖረው ድርሻ ከፍተኛ በመሆኑ በቀጣይ አብረው ለመስራት የሚያስችል መሆኑም ተመልክቷል፡፡በጉዳዩ ላይ በተካሄደዉ አገር አቀፍ የዉይይት መድረክ ላይ የተለያዩ ጥናታዊ ጽሁፎች ቀርበው በተሳታፊዎች ውይይት እንደተደረገባቸዉም ጠቁመዋል፡፡